**B. Osobitná časť**

**K Čl. I**

**K bodu 1**

Ide o legislatívno-technickú úpravu, nakoľko návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 77/2016 Z. z. o sprístupňovaní rekreačných plavidiel a vodných skútrov na trhu (ďalej len „návrh nariadenia vlády“) v jednotlivých novelizačných bodoch upravuje odkazy v poznámkach pod čiarou na zákon č. 56/2018 Z. z. o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov (ďalej len „zákon o posudzovaní zhody“) a zosúlaďujú sa všetky poznámky pod čiarou odkazujúce na zákon o posudzovaní zhody.

Zmena odkazu 12 v poznámke pod čiarou vyplýva zo zrušenia nariadenia vlády Slovenskej republiky č. 370/2006 Z. z. o opatreniach na zníženie emisií zo spaľovacích motorov inštalovaných v necestných strojoch v znení neskorších predpisov a jeho nahradenia nariadením Európskeho parlamentu a Rady (EÚ) 2016/1628 zo 14. septembra 2016 o požiadavkách na emisné limity plynných a pevných znečisťujúcich látok a typové schválenie spaľovacích motorov necestných pojazdných strojov, ktorým sa menia nariadenia (EÚ) č. 1024/2012 a (EÚ) č. 167/2013 a ktorým sa mení a zrušuje smernica 97/68/ES, pričom niektoré ustanovenia smernice 97/68/ES sa v zmysle prechodných ustanovení naďalej uplatňujú v zmysle nariadenia (EÚ) 2016/1628.

**K bodu 2**

Povinnosti výrobcu v § 5 sa menia v súlade so znením zákona o posudzovaní zhody tak, aby nedochádzalo k duplicitnej úprave zhodných povinností výrobcu. Navrhované ustanovenie § 5 pozostáva z odseku 1, ktorým sa vymedzuje, ktoré povinnosti sa vzťahujú na výrobcu rekreačných plavidiel a vodných skútrov podľa zákona o posudzovaní zhody (povinnosti podľa rámcového zákona), pričom sú následne doplnené spresnením týchto povinností odkazom na príslušné ustanovenia návrhu nariadenia vlády, ktoré výkon a obsah príslušných povinností spresňujú, v rozsahu ako to zákon o posudzovaní zhody predpokladá. § 5 ods. 2 návrhu nariadenia vlády ďalej vymedzuje v súlade s predpokladom ustanoveným v § 5 ods. 1 písm. r) zákona o posudzovaní zhody ďalšie povinnosti výrobcu, ktoré je povinný výrobca splniť a ktoré predstavujú špecifické povinnosti výrobcu rekreačných plavidiel a vodných skútrov.

Povinnosti splnomocneného zástupcu výrobcu v § 6 sa menia v súlade so znením zákona o posudzovaní zhody tak, aby nedochádzalo k duplicitnej úprave zhodných povinností splnomocneného zástupcu výrobcu. Navrhované ustanovenie § 6 pozostáva z odseku 1, ktorým sa vymedzuje, na ktoré povinnosti môže výrobca splnomocneného zástupcu splnomocniť a zároveň sa vymedzujú povinnosti v ods. 2, ktoré sa vzťahujú na splnomocneného zástupcu výrobcu rekreačných plavidiel a vodných skútrov v súlade s § 6 ods. 5 zákona o posudzovaní zhody (povinnosti podľa rámcového zákona).

Povinnosti dovozcu v § 7 sa menia v súlade so znením zákona o posudzovaní zhody, tak, aby nedochádzalo k duplicitnej úprave zhodných povinností dovozcu upravených nariadením vlády č. 77/2016 Z. z. a zákonom o posudzovaní zhody.

Zmenou ustanovenia § 8 sa precizuje ustanovenie upravujúce povinnosti distribútora v súlade s vypustenými duplicitnými povinnosťami distribútora v návrhu nariadenia vlády a so znením rámcového zákona o posudzovaní zhody.

**K bodu 3**

Ustanovenie § 10 ods. 1 písm. b) o povinnostiach súkromného dovozcu sa mení vzhľadom na vypustenie duplicitných povinností výrobcu a ich následne prepojenie na príslušné povinnosti podľa § 5 ods. 1 písm. a) až d), § 5 ods. 2 psím. a) a § 5 ods. 1 písm. a) až e), l) a o) zákona o posudzovaní zhody.

**K bodu 4**

Ide o legislatívno-technickú úpravu, vzhľadom na to, že súkromný dovozca je povinný uchovávať identifikačné údaje o hospodárskom subjekte, ktorý mu určený výrobok dodal, počas desiatich rokov odo dňa dodania určeného výrobku.

**K bodu 5**

Ustanovenia upravujúce EÚ vyhlásenie o zhode sa menia v súlade so znením zákona o posudzovaní zhody.

**K bodu 6**

Ustanovenie o označení CE sa upravuje z dôvodu potreby zosúladenia znenia nariadenia vlády a zákona o posudzovaní zhody a vypúšťa sa odkaz na článok 30 nariadenia (ES) č. 765/2008, nakoľko toto prepojenie ustanovenia upravujúceho spôsob umiestnenia označenia CE je už upravené zákonom o posudzovaní zhody.

**K bodu 7**

Vypúšťa sa ustanovenie § 16 upravujúce autorizáciu v nadväznosti na nižšie uvedené zmeny podľa novelizačného bodu 8, ktorý zlúčil inštitút autorizácie a notifikácie do jedného ustanovenia.

**K bodu 8**

§ 17 sa upravuje tak, že obsahuje úpravu autorizácie a notifikácie, ktorú udeľuje úrad orgánom posudzovania zhody ako oprávnenie na vykonávanie posudzovania zhody rekreačných plavidiel a vodných skútrov, pričom celý proces autorizácie a notifikácie ako aj autorizačných a notifikačných požiadaviek upravuje § 10 až 20 zákona o posudzovaní zhody. Cieľom tejto úpravy je dosiahnutie normatívneho ustanovenia inštitútu autorizácie a notifikácie v súlade so znením smernice Európskeho parlamentu a Rady 2013/53/EÚ z 20. novembra 2013 o rekreačných plavidlách a vodných skútroch a o zrušení smernice 94/25/ES (Ú. v. EÚ L 354, 28.12.2013) v platnom znení (ďalej len „smernica 2013/53/EÚ“) a ich prepojením na jednotlivé ustanovenia zákona o posudzovaní zhody upravujúcich inštitút autorizácie a notifikácie.

Ustanovenie o právach a povinnostiach notifikovaných osôb sa mení v súlade so znením zákona o posudzovaní zhody, ktorý tieto povinnosti upravuje zhodne, až na niektoré špecifiká, ktoré ostávajú v návrhu nariadenia vlády zachované, čím dochádza k odstráneniu duplicitnej úpravy.

Upravuje sa § 19 dohľad nad trhom, ktorého jedným z cieľov je dosiahnutie odstránenia duplicitnej úpravy nariadenia vlády vo vzťahu k zákonu o posudzovaní zhody ako aj zachovaniu normatívnosti návrhu nariadenia vlády, ktorý upravuje jednotlivé inštitúty a povinnosti, aby sa zachovala správna a úplná transpozícia smernice 2013/53/EÚ. Nariadenie vlády č. 77/2016 Z. z. nie je vykonávacím právnym predpisom k zákonu o posudzovaní zhody, ale aproximačným nariadením vlády, ktoré predstavuje samostatný všeobecne záväzný právny predpis, ktorý bolo potrebné touto úpravou prepojiť s ustanoveniami § 26 písm. a) a c), § 27 až 29 zákona o posudzovaní zhody.

**K bodu 9**

Vypúšťa sa § 20 vzhľadom na úpravu § 19 návrhu nariadenia vlády, ktorý obsahuje odkaz na zákon o posudzovaní zhody, ktorý sa týka tak výkonu dohľadu ako aj sankcii v prípade porušenia povinností, ktoré ukladá zákon o posudzovaní zhody a nariadenie vlády č. 77/2016   
Z. z. jednotlivým hospodárskym subjektom.

**K bodu 10**

Zosúlaďuje sa znenie prílohy so znením zákona o posudzovaní zhody, vzhľadom na vypustenie predmetných ustanovení návrhu nariadenia vlády.

**K bodu 11**

Ide o legislatívno-technickú úpravu vzhľadom na vypustenie uvedenej skratky odkazu upravujúceho definíciu harmonizačného predpisu Európskej únie v predošlých ustanoveniach návrhu nariadenia vlády.

**K bodu 12**

Ide o legislatívno-technickú úpravu vzhľadom na vypustenie uvedenej skratky odkazu upravujúceho definíciu technickej špecifikácie v predošlých ustanoveniach návrhu nariadenia vlády.

**K bodu 13**

Ide o legislatívno-technickú úpravu vzhľadom na vypustenie uvedenej skratky v predošlých ustanoveniach návrhu nariadenia vlády.

**K bodu 14**

Primerane sa upravuje Zoznam preberaných a vykonávaných právne záväzných aktov Európskej Únie.

**K Čl. II**

Uvádza sa dátum nadobudnutia účinnosti návrhu nariadenia vlády.